**Cronfa Ysbrydoli Cymunedau: Telerau ac Amodau**

**Ymgeisio**

* Rhaid cyflwyno ceisiadau yn ysgrifenedig gan ddefnyddio’r ffurflenni cais arlein.
* Rhaid i bob cais gyrraedd Llenyddiaeth Cymru erbyn y dyddiad cau perthnasol ar gyfer eich digwyddiad, fel nodir yn nhabl [Y Broses Ymgeisio](https://www.llenyddiaethcymru.org/ein-prosiectau/cronfa-ysbrydoli-cymunedau/sut-i-wneud-cais-a-dyddiadau-cau/) ar wefan Llenyddiaeth Cymru.Y trefnydd sy’n gyfrifol am sicrhau bod y cais yn ein cyrraedd mewn pryd – yn anffodus, ni ellir dal Llenyddiaeth Cymru yn gyfrifol am geisiadau nad ydynt yn llwyddo i’n cyrraedd.
* Ni all Llenyddiaeth Cymru gynnig nawdd i ddigwyddiadau sydd eisoes wedi digwydd.
* Ceisiadau cymwys yn unig a gaiff eu hystyried.

**Cyfathrebu gan Llenyddiaeth Cymru**

* Bydd Llenyddiaeth Cymru fel arfer yn cysylltu â chi trwy ebost yn y lle cyntaf. A wnewch chi sicrhau bod y cyfeiriad ebost a nodir gennych yn eich cais yn gywir. A wnewch chi gadw golwg ar eich mewnflwch “spam” o dro i dro.
* Oherwydd y galw cynyddol am nawdd Cronfa Ysbrydoli Cymunedau, ni allwn drafod ceisiadau unigol a wrthodwyd, ac rydym yn eich cyfeirio at [Cymhwystra](https://www.llenyddiaethcymru.org/ein-prosiectau/cronfa-ysbrydoli-cymunedau/cymhwystra/) a [Cyngor i Drefnyddion Digwyddiadau](https://www.llenyddiaethcymru.org/ein-prosiectau/cronfa-ysbrydoli-cymunedau/cyngor-i-drefnyddion-digwyddiadau/).

**Cydnabod cymorth Llenyddiaeth Cymru**

* Rhaid i chi gydnabod cymorth Llenyddiaeth Cymru yn yr holl ddeunydd cyhoeddusrwydd cyn y digwyddiad (deunydd hyrwyddo printiedig a digidol) – gan gynnwys posteri, rhaglenni, taflenni, cylchlythyron a gwefannau) yn ogystal â cydnabyddiaeth ar lafar yn y digwyddiad.

Dylai datganiadau i’r wasg a chyfweliadau yn y wasg hefyd gydnabod cymorth Llenyddiaeth Cymru.

* Dylid defnyddio logo Ysbrydoli Cymunedau lle bo’n ymarferol. Dylai fod yn ddarllenadwy ac ni ddylid ei addasu mewn unrhyw ffordd. Rhaid i logo Ysbrydoli Cymunedau fod yn gymesur â logos eraill a ddefnyddir gan y trefnyddion ar gyfer eich digwyddiad.
* Dylai logo Ysbrydoli Cymunedau ymddangos ar ffurf lorweddol bob amser. Peidiwch ag ymestyn, cywasgu, troi nac ystumio’r logo.  Sicrhewch fod digon o gyferbyniad rhwng y logo a’r cefndir.

Os na ellir defnyddio logo yn eich deunydd cyhoeddusrwydd, rhaid nodi cydnabyddiaeth ysgrifenedig, er enghraifft, gan ddefnyddio’r eiriad “Hoffem gydnabod nawdd ariannol Cronfa Ysbrydoli Cymunedau Llenyddiaeth Cymru.”

* Ceidw Llenyddiaeth Cymru yr hawl i atal y nawdd y cytunwyd arno ar gyfer unrhyw ddigwyddiad neu brosiect, neu ran o’r cyllid hwnnw, lle mae’r trefnyddion wedi torri’r amodau uchod yn fwriadol neu drwy esgeulustod.

**Gellir islwytho logo Ysbrydoli Cymunedau o adran** [Cymhwystra](https://www.llenyddiaethcymru.org/ein-prosiectau/cronfa-ysbrydoli-cymunedau/cymhwystra/) **ar wefan Llenyddiaeth Cymru.**

**Talu awduron**

* Rhaid i drefnyddion dalu ffioedd teg i awduron fel yr amlinellir yng [Nghanllaw Ffioedd Llenyddiaeth Cymru.](https://www.llenyddiaethcymru.org/wp-content/uploads/2024/03/Literature-Wales_Writer-Fee-Guidelines_2024-25.docx)
* Rhaid i’r trefnydd sicrhau caiff yr awdur ei dalu cyn gynted â phosib ar ôl y digwyddiad.

**Hawlio nawdd**

* Mae’n rhaid i drefnyddion digwyddiadau hawlio eu nawdd Cronfa Ysbrydoli Cymunedau **ymhen mis** o gynnal eich digwyddiad(au), drwy gwblhau a dychwelyd y **Ffurflen Adroddiad Digwyddiad** a anfonwyd atoch chi gyda’ch llythyr cynnig.
* Mae Llenyddiaeth Cymru yn cadw’r hawl i dynnu’r cynnig yn ôl os nad yw’n cael ei hawlio **ymhen mis** o gynnal y digwyddiad(au). Cyfrifoldeb y trefnyddion yw sicrhau bod eu Ffurflen Adroddiad Digwyddiad yn ein cyrraedd o fewn yr amserlen hon.

**Diogelu**

Ar gyfer Cronfa Ysbrydoli Cymunedau rhaid i drefnyddion gofio bod y digwyddiad yn perthyn i’r sefydliad sy’n ei drefnu, ac mai’r sefydliad sy’n gyfrifol am sicrhau bod mesurau diogelwch digonol yn bodoli. Nid yw Llenyddiaeth Cymru yn cymryd cyfrifoldeb am ddigwyddiadau a ariennir gan y cynllun.

Fodd bynnag, mae Llenyddiaeth Cymru yn ceisio diogelu llesiant plant ac oedolion bregus tra eu bod yn mynychu neu’n cymryd rhan mewn digwyddiadau llenyddol. Mae gan Llenyddiaeth Cymru ei bolisi mewnol **Polisi a Gweithdrefn Diogelu,** ac rydym yn hapus i’w rannu er mwyn cynorthwyo eich sefydliad wrth i chi ddatblygu eich prosesau diogelu.

**Tynnu Nawdd yn ôl**

Caiff unrhyw gynigion nawdd Ysbrydoli Cymunedau eu gwneud i chi ar yr amod eich bod yn derbyn y **Telerau ac Amodau** uchod. Gall methu â chydymffurfio â’r Telerau ac Amodau arwain at wrthod cynigion ariannu neu eu tynnu yn ôl, a byddant yn peryglu unrhyw nawdd drwy’r cynllun yn y dyfodol.

Drwy dderbyn unrhyw gynigion nawdd gan Llenyddiaeth Cymru, rydych yn cytuno â’r telerau ac amodau hyn ac felly’n ymrwymedig iddynt. Os bydd unrhyw rai o’r telerau ac amodau hyn yn peri anhawster i chi, neu os hoffech eu trafod ymhellach, cysylltwch â Llenyddiaeth Cymru ar: 01766 522 811 / [nawdd@llenyddiaethcymru.org](https://www.llenyddiaethcymru.org/beth-all-llenyddiaeth-cymru-ei-wneud-i-chi/rwyn-trefnu-digwyddiadau-llenyddol/nawdd-ar-gyfer-digwyddiadau/telerau-ac-amodau-a-meini-prawf/nawdd@llenyddiaethcymru.org)